钦定古今图书集成/明伦汇编/皇极典/第259卷 > 演连珠六首 晋陆机
## 钦定古今图书集成/明伦汇编/皇极典/第259卷 > 演连珠六首 晋陆机

臣闻任重于力，才尽则困；用广其器，应博则凶。是以
物胜权而衡殆，形过镜则照穷。故明王程才以效业，
贞臣底力而辞丰。

臣闻世之所遗，未为非宝；主之所珍，不必适治。是以
俊乂之薮，希蒙翘车之招；金碧之喦，必辱凤举之使。
臣闻禄放于宠，非隆家之举；官私于亲，非兴邦之选。
是以三卿世及，东国多衰弊之政；五侯并轨，西京有
陵夷之运。

臣闻良宰谋朝，不必借威；贞臣卫主，修身则足。是以
三晋之强，屈于齐堂之俎；千乘之势，弱于阳门之哭。
臣闻音以比耳为美，色以悦目为欢。是以众听所倾，
非假北里之操；万夫婉娈，非俟西子之颜。故圣人随
世以擢佐，明主因时而命官。

臣闻“目无常音之察，耳无照景之神，故在乎我者，不
诛之于己；存乎物者，不求备于人。”